Tiener met oupa se vuurwapen doodgeskietArgieffoto ŉ 17-jarige seun is Maandagaand glo met sy oupa se vuurwapen in sy ouerhuis in Johannesburg doodgeskiet. Kapt. Kay Makhubele, provinsiale polisiewoordvoerder, het Dinsdag aan Maroela Media gesê die seun en sy jonger broer het op ŉ manier toegang verkry tot hul oupa, wat onlangs oorlede is, se gelisensieerde vuurwapen. “Dit is nog nie duidelik wat gebeur het nie en vorm deel van die polisie se ondersoek. Een van die seuns het die vuurwapen hanteer toe ŉ skoot afgegaan en die tiener in die maag getref is,” het Makhubele gesê. “Die seun het geskreeu en na sy ma gehardloop voor hy in die gang ineengestort het.” Paramedici van ER24 en ander nooddienste is na die huis in Ridgeway in die suide van Johannesburg ontbied. “Ongelukkig kon daar niks vir hom gedoen word nie en hy is op die toneel dood verklaar,” het Russel Meiring, woordvoerder van ER24, gesê. Die polisie doen ŉ geregtelike doodsondersoek. Die ondersoek sal ook bepaal wie verantwoordelikheid vir die vuurwapen aanvaar het ná die oupa se dood en watter bykomende strafregtelike aanklagte gaan volg.